Годишен извештај за работењето на Макстил А.Д. Скопје во 2016

 И во деловната 2016, иако производните показатели бележат нешто понагласена динамика, работењето на Макстил а.д Скопје се одвиваше во исклучително сложени услови кои во континуитет се одржуваат некаде од крајот на 2008. Влијанието на глобалните прилики на пазарот на челични производи и натаму има силни негативни рефлексии врз динамиката на производството, продажните цени и остварените резултати од работењето. Во почетокот тоа беа рефлексиите на глобалната светска криза, на која се надоврзаа проблемите со јавните финансии во Европа, па ембаргото кон Русија, падот на економската активност на Кинеската економија. Дополнителна неизвесност внесоа претсдателските избори во САД, а и редицата безбедносни проблеми поврзани со бегалската криза, пореметените нормални транспортни текови на коридорот 10 заради одредени ремонти на пругата во Србија и честите штрајкови во Грција, па во извесна мерка и политичката криза во земјава. Ваквите драматични нарушувања на пазарните прилики, и останатите состојби во опкружувањето резултираа со и натаму дисконтинуирано производство, или производство далеку под инсталираните капацитетни можности, со сите последици врз трошоците на работењето (особено фиксните) заради намалената побарувачка и падот на продажните цени.

Тука се и редица специфични проблеми од системска природа во рамките на националната економија: забраната за увоз на старо железо од странство, цените на енергентите и транспортот и сл., наметнатиот проблем со водоснабдувањето, нерешените проблеми во доменот на урбанизмот во локалната заедница. Не треба да се испуштат од предвид и дополнителните трошоци поврзани со инсталираниот систем за заштита на емисиите од производниот процес во погонот Челичарница.

Оствареното производство на дебели лимови во 2016 во производниот погон Валавница за дебели лимови е 239.083,6т. што споредено со 165.190,8т. во 2015 претставува зголемување од 44,7%, додека оствареното производство на сопствен челичен полуфабрикат, челичански слабови е 169.113,3т. што споредено со 121.296,5т. во 2015 претставува пораст од 39,4%. Како што беше напоменато иако станува збор за евидентен раст на произведените количини во однос на претходната година, станува збор за исклучително ниска споредбена основа која е многу далеку од инсталираниот производен капацитет во двата производни погони.

 Реализацијата  во количински показатели е 222.949,3т. што споредено со 165.593,8т. во 2015 претставува зголемување од 34,6%, додека приходите од продажби како носечка ставка во структурата на вкупните приходи се цца 3,7милијарди денари и се само незначително поголеми од остварените во 2015. Објаснувањето е во структурата на испораките и значително поголемото учество на преработките и тоа првенствено на преработките од набавен слаб каде надоместокот е помал) споредено со сопствените продажби во земјата и во странство.

 Добивката пред оданочување во извештајниот период е 1,9 милиони денари, за 58,3% поголема од остварената во 2015, а нето добивката е цца 1,0 милион денари и е четирикратно поголема од минатогодишната. Сигурно и во овој извештаен период се присутни повремените финансиски интервенции на ационерите за покривање на зголемените трошоци од работењето.

 За пресретнување на изнесените проблеми покрај заокружувањето инвестиционите активности врзани за системот за заштита на амбиенталниот воздух од емисиите од термичките агрегати во производниот погон Челичарница е извршена целосна реконструкција на електролачната печка заради интензификација на производниот процес, извршени се редица зафати за подобрување на енергетската ефикасност и за намалување на трошоците на нејзиното одржување, а во производниот погон Валавница реализиран е зафат за компензација на реактивна електрична енергија, направени се редица зафати на едната потисна печка, инсталиран е икс мерач за континуирано мерење на дебелината на лимовите, изведени се активности за рециркулација на технолошката вода, инсталиран е автоматски секатор и изведени се редица други помали реконструкциски активности.

14.02.2017 Скопје Макстил А.Д. Скопје